TMILL จ่อเพิ่มทุนไม่เกิน 57 ล้านหุ้น ให้ผู้ถือหุ้นเดิมอัตราส่วน 5:1 ราคา 3 บ.
TMILL เตรียมเพิ่มทุนใหม่จำนวนไม่เกิน 57 ล้านหุ้น จัดสรรให้ผู้ถือหุ้นเดิมอัตราส่วน 5:1 ราคาจองซื้อ 3 บ./หุ้น กำหนดจองซื้อ-ชำระเงิน 5-9 ต.ค.นี้
28 ส.ค. 2558

นายชาญกฤช เดชวิทักษ์ รองประธานกรรมการบริหารและกรรมการผู้จัดการ บริษัท ที เอส ฟลาวมิลล์ จำกัด (มหาชน) หรือ TMILL ผู้ผลิตแป้งสาลีรายใหญ่ของไทย เปิดเผยว่า ในการประชุมวิสามัญผู้ถือหุ้นครั้งที่ 1/58 เมื่อวันที่ 27 สิงหาคมที่ผ่านมา ที่ประชุมได้มีมติอนุมัติการเพิ่มทุนจดทะเบียนของบริษัทโดยการออกหุ้นสามัญใหม่
พร้อมกันนี้ ยังได้อนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (TMILL-W1) และอนุมัติการจัดสรรหุ้นสามัญเพิ่มทุนของบริษัทจำนวน 114 ล้านหุ้น มูลค่าที่ตราไว้หุ้นละ 1 บาท
ทั้งนี้ ในการจัดสรรหุ้นสามัญเพิ่มทุนใหม่นั้นจะมีการจัดสรรหุ้นจำนวนไม่เกิน 57 ล้านหุ้นหรือคิดเป็นร้อยละ 20 ของจำนวนหุ้นที่มีอยู่เดิม มูลค่าที่ตราไว้หุ้นละ 1 บาทให้แก่ผู้ถือหุ้นเดิมของบริษัท ตามสัดส่วนจำนวนหุ้นที่ผู้ถือหุ้นแต่ละรายถืออยู่ (Right Offering) ในอัตราส่วน 5 หุ้นสามัญเดิมต่อ 1 หุ้นสามัญเพิ่มทุน ราคาจองซื้อ 3 บาทต่อหุ้น และกำหนดวันจองซื้อและรับชำระเงินค่าหุ้นสามัญเพิ่มทุนระหว่างวันที่ 5-9 ตุลาคมนี้
นอกจากนี้ จะจัดสรรหุ้นสามัญเพิ่มทุนใหม่จำนวนไม่เกิน 57 ล้านหุ้น เพื่อรองรับการใช้สิทธิของใบสำคัญแสดงสิทธิ TMILL-W1 ในอัตราส่วน 1 หุ้นสามัญเพิ่มทุนต่อ 1 หน่วยใบสำคัญแสดงสิทธิฯ โดยใบสำคัญแสดงสิทธิมีอายุ 3 ปีนับจากวันที่ออกและเสนอขาย
โดยบริษัทมีวัตถุประสงค์ที่จะนำเงินที่ได้จากการเสนอขายหุ้นเพิ่มทุนไปชำระคืนเงินกู้ธนาคารระยะยาวที่มีอยู่ซึ่งจะทำให้ภาระดอกเบี้ยเงินกู้ลดลงส่งผลดีต่อผลการดำเนินงานของบริษัทฯ นอกจากนี้จะนำไปใช้เพื่อเสริมสภาพคล่องเงินทุนหมุนเวียนและจัดการเงินกู้ยืมของบริษัทด้วย